KOMMISSIONENS BESLUTNING af 9. december 1996 om vedtagelse af specifikke foranstaltninger med henblik på midlertidigt at forbyde anvendelse af samlet kaution for visse eksterne fællesskabsforsendelser (96/743/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), ændret ved akten vedrørende Østrigs, Finlands og Sveriges tiltrædelse, særlig artikel 249,
under henvisning til Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (2), senest ændret ved Rådets forordning (EF) nr. 2153/96 (3), særlig artikel 362, og
ud fra følgende betragtninger:
Kongeriget Spaniens toldmyndigheder anmodede ved skrivelse af 4. april 1995, suppleret ved skrivelse af 27. juli 1995 om Kommissionens godkendelse til midlertidigt at forbyde anvendelse af samlet kaution for eksterne fællesskabsforsendelser af cigaretter henhørende under HS-kode 2402.20 og opnåede i denne forbindelse denne godkendelse ved Kommissionens beslutning 95/521/EF (4); Spanien har indført forbuddet, som trådte i kraft den 1. februar 1996 i alle medlemsstaterne;
Forbundsrepublikken Tysklands toldmyndigheder anmodede ved skrivelse af 6. september 1995 om Kommissionens godkendelse til midlertidigt at forbyde anvendelse af samlet kaution for eksterne fællesskabsforsendelser af visse varer og opnåede i denne forbindelse denne godkendelse ved Kommissionens beslutning 96/37/EF (5); Tyskland har indført forbuddet, som trådte i kraft den 1. april 1996 i alle medlemsstaterne;
ved artikel 2 i Kommissionens forordning (EF) nr. 482/96 (6) blev gyldigheden af de foranstaltninger med henblik på midlertidigt at forbyde anvendelse af samlet kaution, som Spanien og Tyskland har truffet i henhold til den tidligere artikel 360 i forordning (EØF) nr. 2454/93, forlænget indtil den 31. december 1996;
trods det, at der ved forordning (EF) nr. 482/96 er indført bestemmelser på fællesskabsplan om bemyndigelse til at foreskrive bindende ruter og til at forbyde ændring af bestemmelsesstedet samt om stramning af systemet for anvendelse af fast kaution, frembyder fællesskabsforsendelser af de nævnte varer stadig øget risiko for svig;
ved samme forordning blev den nævnte artikel 360 erstattet af en ny artikel 362, der fastsætter en ny procedure for Kommissionens vedtagelse af foranstaltninger med henblik på midlertidigt at forbyde anvendelse af samlet kaution, og denne procedure indebærer Toldkodeksudvalgets medvirken;
af hensyn til beskyttelsen af de finansielle interesser, der er forbundet med sådanne forsendelser, bør der opretholdes foranstaltninger på fællesskabsplan for at sikre, at beskyttelsen bliver så effektiv som muligt;
imidlertid frembyder transport af varemængder, der ikke overstiger en vis grænse ikke øget risiko for svig;
de i denne beslutning fastsatte foranstaltninger er i overensstemmelse med udtalelse fra Toldkodeksudvalget -
VEDTAGET FØLGENDE BESLUTNING:
Artikel 1
I henhold til artikel 362, stk. 1 i forordning (EØF) nr. 2454/93 forbydes anvendelse af samlet kaution midlertidigt for eksterne fællesskabsforsendelser af:
- cigaretter henhørende under HS-kode 2402.20, når den transporterede mængde overstiger 35 000 stk., og
- ikke-fællesskabsvarer, der er anført i bilaget til denne beslutning, når den transporterede mængde overstiger den i kolonne 3 i listen i bilaget anførte mængde.
Artikel 2
Når flere af de i artikel 1, indrykning 2 omhandlede varetyper angives til proceduren for fællesskabsforsendelse på et og samme dokument, og selv om de i kolonne 3 i bilaget angivne mængder ikke overskrides for hver varetype, er anvendelsen af samlet kaution forbudt, hvis det samlede beløb af de importafgifter og andre afgifter, der eventuelt forfalder til betaling, overstiger 7 000 ECU.
Artikel 3
Denne beslutning er rettet til medlemsstaterne.
Artikel 4
Denne afgørelse offentliggøres i De Europæiske Fællesskabers Tidende, i overensstemmelse med artikel 362, afsnit 2, forordning (EØF) nr. 2454/93.
Den træder i kraft den 1. januar 1997.
Udfærdiget i Bruxelles, den 9. december 1996.